Gesten Kirke
Gesten Kirke er en sognekirke som ligger sydvest for Gesten by, ca. 5 kilometer nordøst for Vejen.
Siden middelalderen er kirkegården blevet udvidet mod nord omkring år 1900 og øst i 1940. Rundt om kirkegården er der dobbelte stendiger. Kirkegårdens hovedindgang er en køreport med et sæt ganglåger mod syd. På kirkegården findes et ligkapel mod nordvest, mens spiret fra kirkens gamle tårn er opstillet nordøstligt på kirkegården.
Gesten Kirke består af et romansk kor og et skib, som er bygget af granitkvadre yderst og marksten inderst, og på et tidligt tidspunkt er forlænget mod øst og vest med lignende byggematerialer. Våbenhuset på skibets sydside er fra senmiddelalderen, mens tårnet i vest er fra 2014, hvor det erstattede et tårn fra 1897.
I kirkens ældste dele, altså koret og skibet, er der bevaret flere oprindelige detaljer. Af kirkens oprindelige små vinduer er der blandt andet bevaret tre, to i skibets nordside og ét i korets nordside. Oprindeligt havde kirken som alle andre middelalderkirker to indgangsdøre, som fandtes mod nord og syd i skibets vestende. Af disse er syddøren, en enestående portal, velbevaret, mens norddøren overfor blev muret til i forbindelse med skibets udvidelse mod vest. Den nye norddør, man indsatte i stedet, er også siden muret til.
Våbenhuset er bygget af munkesten og er udvendigt smukt overgroet med rådhusvin. Indvendigt er væggene kendetegnet ved deres seks sparenicher, som er buer, man indsatte for at spare på byggemateriale, ligesom der er bevaret murede bænke. I det sydvestlige hjørne af våbenhuset findes de delvist tilmurede rester af en kamin.
Tårnet vest for skibet er et af Gesten Kirkes kendetegn. Det blev opført i 2014 efter tegning af arkitektfirmaet Vilhelmsen, Marxen og Bech-Jensen. Tårnet blev opført til erstatning for et højere og smallere rødstenstårn fra 1897, som var faldefærdigt og derfor måtte udskiftes. Det nye tårn er opført af grågule teglsten, som matcher den øvrige kirkes farvesætning, og er via en ca. 1,5 meter bred glasbygning forbundet med skibet. Øverst har tårnet et lavt, pyramideformet spir.
Kirkens tagværk er overvejende gammelt, med egetræstagværk i skibet som stammer fra senmiddelalderen, muligvis samtidigt med skibets forlængelse.
Indvendigt er kirkerummet med sit flade loft og hvidkalkede vægge særligt præget af det omfattende panelværk, som er opsat nederst langs skibets vægge.
Kirken har i dag ingen kalkmalerier, men der blev i 1958 fundet spor af en såkaldt passerroset på skibets nordvæg, som sandsynligvis var fra omkring år 1500. Den blev overkalket igen.
Gesten Kirkes inventar er præget af flere forskellige perioder. Fra middelalderen stammer alterbordet og døbefonten af granit, som er rigt udsmykket med palmeblade og en udhugget fugl. Fra middelalderen stammer også et formentlig romansk vievandskar samt et sengotisk korbuekrucifiks fra omkring 1475.
Kirkerummet domineres dog særligt af renæssancen. Blandt andet stammer kirkens prædikestol fra 1574. Den er opbygget af fire fag, som er udsmykket med forskellige rudeformede mønstre.
Stolestaderne, dvs. bænkene, er i deres kerne fra 1588, mens de karakteristiske arkadeudsmykkede vægpaneler er dateret til omkring år 1600.
Endelig er også altertavlen fra omkring år 1600. Den er udsmykket med adskillige malerier fra 1904, hvoraf det midterste viser Kristus i Emmaus, mens de øvrige forestiller hhv. en grøn palmegren, en hvid lilje, bønnen i Gethsemane, og endelig den korsfæstede Jesus på Golgatha.
Af historiske gravminder kan nævnes en mindetavle fra 1864, ophængt i våbenhuset, samt på kirkegården et par sten fra 1844 og 1857.